**OPĆI UVJETI IZLAGANJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1.

Opći uvjeti izlaganja definiraju odnose Osječkog sajma d.o.o., na prostoru Gospodarskog centra, Gospodarska zona 10, Osijek (Organizator) i pravnih ili fizičkih osoba koje su na pravovaljan način ovjerile Prijavu za izlaganje (Izlagač).

2.

Prijava za izlaganje ima snagu Ugovora o najmu te je sastavni dio Općih uvjeta izlaganja.

3.

O rasporedu Izlagača u prostoru odlučuje Organizator u skladu s koncepcijom sajamske priredbe i potrebama Izlagača.

Na zahtjev Izlagača Organizator će izraditi skicu i plan izložbenog prostora.

Opcionalan priključak na električnu energiju daje se bez naknade, a izlagač je dužan isti zatražiti pri podnošenju prijave za izlaganje. Naknada za potrošnju el. energije plaća se paušalno u iznosu 10 eura po priključku.

Prijava za izlaganje obuhvaća sve dane trajanja sajamske priredbe.

4.

Bez pisane suglasnosti Organizatora Izlagač ne može naručeni izložbeni prostor dati u podnajam.

5.

Izlagač izvođenje izložbenog prostora povjerava Organizatoru, osim u slučaju uzimanja u najam neopremljenog prostora bez ikakvih priključaka ili opreme.

6.

Ako se radi o neuređenom izložbenom prostoru, uređenje (u vlastitoj režiji) može početi 3 (tri) dana prije otvaranja priredbe, a raspremanje završiti 2 (dva) dana nakon njenog zatvaranja, u vremenu 7:30-15:30 sati.

7.

Organizator uređuje izložbeni prostor prema modulima navedenim u Prijavi za izlaganje.

Štand se montira u OCTANORM i NIKA sustavu sa zidnim ispunama (visine cca 250 cm) i opremom kojom Gospodarski centar raspolaže.

Organizator tijekom pripremnih radova, trajanja sajma te tijekom raspremanja nakon sajma smije nesmetano fotografirati, dokumentirati video i audio zapise i filmove te ih koristiti za vlastitu promociju bez autorizacije snimanih osoba ili Izlagača.

8.

Organizator se obvezuje Izlagaču predati izložbeni prostor 24 (dvadeset i četiri) sata prije početka priredbe prema narudžbi, a Izlagač se obvezuje izvršiti predaju izložbenog prostora nakon završetka priredbe u obliku i stanju kako ga je i zaprimio.

U slučaju nestanka štand materijala i opreme Izlagač je dužan nadoknaditi nastalu štetu prema cjeniku Organizatora (Prijavi za izlaganje i Narudžbenici dodatne opreme i usluga) uvećanom za 5 (pet) puta.

Nije dopušteno bušenje, vješanje i učvršćivanje na zidove, podove i stropove.

9.

Reklamacije radi eventualnih nedostataka izložbenog prostora Izlagač mora javiti Organizatoru bez odgađanja, a najkasnije do završetka radnog dana prije dana početka sajamske priredbe.

Kasnije reklamacije neće se uvažiti.

10.

Izlagač je odgovoran za sve stvari na svom izložbenom prostoru za vrijeme radnog vremena sajma.

Po završetku radnog vremena sajma čuvanje preuzima zaštitarska služba.

Organizator nije odgovoran za vozila koja na parkiralištu ostave Izlagači, njihovi zaposlenici ili osobe za koje su oni odgovorni.

Za sanitarnu ispravnost hrane, Izlagač je dužan zadovoljiti sve uvjete i ishodovati svu dokumentaciju sukladno pozitivnim propisima Republike Hrvatske.

Za sve eventualne posljedice izazvane posjetiteljima ili trećim osobama koje su konzumirale hranu, piće ili napitke, odgovornost snosi Izlagač, bilo da se radi o sanitarnoj neispravnosti, alergijskim reakcijama, stanju ili posljedici.

Svu štetu nastalu na imovini i osobama Organizatora, drugog Izlagača ili posjetitelja od strane Izlagača i njegove imovine, Izlagač je dužan odmah podmiriti.

U slučaju nastale štete (krađa, oštećenja i sl.) za vrijeme priprema, trajanja i raspremanja priredbe, Izlagač je dužan nastalu štetu prijaviti u najkraćem roku nadležnoj policijskoj upravi.

11.

Uvrštavanje u Katalog izlagača je obvezno.

Za netočnost, nepotpunost i neadekvatnost sadržaja za unos u Katalog i oglase, Organizator ne odgovara, kao ni za eventualne štete koje bi iz toga mogle proizaći.

12.

Cijena najma prostora djelatnosti koja nije specificirana u Programu izlaganja dogovora se posebnim Ugovorom.

13.

Izlagači su dužni u skladu s važećim zakonskim propisima pripremiti svu dokumentaciju ukoliko to zahtijevaju nadležne inspekcijske službe.

14.

Izlagači su dužni pridržavati se propisa o protupožarnoj sigurnosti te u skladu s propisima o zaštiti okoliša štetan i opasan otpad odvesti na za to predviđena odlagališta.

Dužni su podmiriti svu štetu prouzročenu štetnim i opasnim otpadom.

15.

Zabranjena je svaka reklama ili aktivnost koja ometa druge izlagače i posjetitelje te uporaba pojačala na štandu koja proizvode razinu buke veću od dozvoljene.

Puštanje glazbe na izložbenom prostoru podliježe Zakonu o autorskim pravima i Organizator ne preuzima materijalnu odgovornost za nastale obveze po toj osnovi.

16.

Organizator neće prihvatiti Prijavu za izlaganje ukoliko Prijava nije ovjerena na pravovaljan način, ukoliko nije dostavljena potrebna dokumentacija, ukoliko su navodi u Prijavi neistiniti ili nepotpuni, ukoliko postoje nenaplaćena potraživanja prema Izlagaču, ukoliko je Izlagač u predstečajnoj nagodbi, stečajnom postupku ili postupku likvidacije, ukoliko smatra da bi Izlagačevi proizvodi, usluge i postupci mogli predstavljati opasnost za osobe i imovinu Organizatora, ostalih Izlagača i posjetitelja te ukoliko smatra da bi potraživanja prema Izlagaču mogla biti nenaplativa.

17.

Ako Organizator radi više sile ili drugih objektivnih razloga bude primoran isprazniti jedan od izložbenih prostora, odgoditi sajam odnosno skratiti vrijeme trajanja sajma ili odustati od organizacije sajma najkasnije 8 (osam) dana prije namjeravanog početka sajma, Izlagaču ne pripada pravo odstupa ili otkaza, odnosno postavljanje odštetnih ili sličnih zahtjeva prema Organizatoru.

18.

Otkaz Prijave za izlaganje 7 (sedam) dana prije početka priredbe Organizator neće prihvatiti i Izlagaču će ispostavit račun prema Prijavi za izlaganje.

Otkaz mora biti načinjen u pisanom obliku s obrazloženjem.

19.

Nakon završetka priredbe, Organizator će Izlagaču ispostaviti račun po Prijavi za izlaganje i svih naknadno naručenih i izvršenih usluga.

Ukoliko Izlagač ima reklamaciju na račun, pismeno će o tome obavijestiti Organizatora u roku 10 (deset) dana od datuma izdavanja računa.

Naknadne prigovore Organizator neće uvažiti.

20.

U slučaju spora između Organizatora i Izlagača, nadležan je sud u Osijeku.